พณ.นำทีมตรวจสอบ 2 บริษัทนำเที่ยวเรือล่ม เข้าข่ายนอมินีหรือไม่
พาณิชย์ จับมือ ตร.ทท. กรมการท่องเที่ยว กรมสรรพากร ปปง. และหน่วยงานราชการในจังหวัดภูเก็ต ตรวจสอบเชิงลึก 2 บริษัทนำเที่ยวเหตุการณ์เรือล่ม เข้าข่ายเป็นนอมินีหรือไม่ ลั่นหากพบคนไทยช่วยเหลือคนต่างด้าวทำธุรกิจโดยหลีกเลี่ยงกฎหมาย คุก 3 ปี ปรับ 1 แสนถึง 1 ล้านบาท หรือทั้งจำทั้งปรับ,  เมื่อวันที่ 9 ก.ค.61 นายสนธิรัตน์ สนธิจิรวงศ์ รมว.พาณิชย์ เปิดเผยว่า ได้สั่งการให้กรมพัฒนาธุรกิจการค้าตรวจสอบข้อเท็จจริงเกี่ยวกับสถานะของ 2 บริษัทนำเที่ยว คือ บริษัท เลซี่ แคท ทราเวล จำกัด และ บริษัท ทีซี บลู ดรีม จำกัด ซึ่งเป็นเจ้าของเรือที่ล่มที่จังหวัดภูเก็ต โดยเบื้องต้นได้รับรายงานว่า ทั้ง 2 บริษัทจดทะเบียนถูกต้องตามกฎหมาย และเป็นบริษัทคนไทย แต่ได้สั่งการให้ตรวจสอบเชิงลึกหาเบื้องหลังการทำธุรกิจว่า ดำเนินการถูกต้องตามกฎหมายการประกอบธุรกิจของคนต่างด้าว หรือกฎหมายการท่องเที่ยวหรือไม่ ขณะนี้อยู่ระหว่างการตรวจสอบร่วมกับหน่วยงานที่เกี่ยวข้อง ,ในการรับจดทะเบียนนิติบุคคล ถ้าทำถูกต้องตามกฎหมาย กระทรวงพาณิชย์ก็ต้องรับจด และที่ผ่านมามีการตรวจสอบนอมินี (คนไทยให้ความช่วยเหลือต่างชาติ เพื่อให้สามารถทำธุรกิจโดยหลีกเลี่ยงหรือฝ่าฝืนกฎหมาย) อย่างต่อเนื่อง ถ้าพบข้อสงสัยก็ตรวจสอบต่อ หรือกรณีที่มีเหตุเกิดขึ้น จะตรวจสอบเชิงลึกร่วมกับหน่วยงานที่เกี่ยวข้องทันที ถ้าพบผิดจะจัดการตามกฎหมาย,ด้านนางกุลณี อิศดิศัย อธิบดีกรมพัฒนาธุรกิจการค้า กล่าวว่า จากการตรวจสอบข้อมูลของกรมฯ พบว่าทั้ง 2 บริษัท จดทะเบียนจัดตั้งบริษัทถูกต้องตามกฎหมาย มีวัตถุประสงค์ประกอบธุรกิจนำเที่ยวถูกต้อง ซึ่งกรมฯ จะลงพื้นที่ร่วมกับหน่วยงานที่เกี่ยวข้อง เช่น ตำรวจท่องเที่ยว กรมการท่องเที่ยว กรมสรรพากร สำนักงานป้องกันและปราบปรามการฟอกเงิน (ปปง.) และหน่วยงานราชการในจังหวัดภูเก็ต ตรวจสอบข้อมูลเชิงลึกทุกกรณี และตรวจสอบว่าเป็นนอมินีหรือไม่ ถ้าพบว่ามีคนไทยถือหุ้นแทน กรรมการบริษัทจะต้องรับผิด โดยมีโทษจำคุกไม่เกิน 3 ปี หรือปรับตั้งแต่ 100,000-1 ล้านบาท หรือทั้งจำทั้งปรับ หากฝ่าฝืนไม่ปฏิบัติตามคำสั่งศาล ต้องระวางโทษปรับวันละ 10,000-50,000 บาทตลอดเวลาที่ยังฝ่าฝืน ,ขอเตือนผู้ประกอบการที่ต้องให้บริการเกี่ยวข้องกับคนหมู่มาก ให้ปฏิบัติตามคำแนะนำของหน่วยงานภาครัฐอย่างเคร่งครัด เพราะหากเกิดเหตุการณ์ที่ไม่คาดคิด จะช่วยลดความเสียหายได้ โดยกรณีที่เกิดขึ้น เกิดจากการไม่เชื่อฟังคำเตือนของหน่วยงานราชการ และไม่คำนึงถึงความปลอดภัยของนักท่องเที่ยว จึงเกิดเหตุการณ์ความรุนแรงและเสียหายต่อประเทศชาติ,สำหรับบริษัท เลซี่ แคท ทราเวล จำกัด จดทะเบียนจัดตั้งบริษัทตั้งแต่วันที่ 17 มี.ค.57 ทุนจดทะเบียน 16 ล้านบาท สำนักงานแห่งใหญ่ตั้งอยู่เลขที่ 89/13 หมู่ที่ 6 ตำบลวิชิต อำเภอเมืองภูเก็ต จังหวัดภูเก็ต ประกอบกิจการนำเที่ยว รวมทั้งธุรกิจที่เกี่ยวข้องกับการนำเที่ยวทุกชนิด มี น.ส.อัญชลี วิทยานันทพรกุล เป็นกรรมการบริษัท ผู้ถือหุ้นประกอบด้วย น.ส.อัญชลี วิทยานันทพรกุล ถือหุ้นจำนวน 48,000 หุ้น สัดส่วน 30%, นายวิทยา ชัยธาวุฒิ ถือหุ้นจำนวน 33,600 หุ้น สัดส่วน 21% และบริษัท เลซี่แคท อินเตอร์เนชั่นแนล จำกัด ประเทศจีน ถือหุ้น 78,400 หุ้น สัดส่วน 49% โดยในปี 59 มีกำไรจำนวน 64,684.12 บาท ปี 60 มีกำไร 1,280,408.70 บาท ,ส่วนบริษัท ทีซี บลู ดรีม จำกัด เจ้าของเรือนำเที่ยวฟีนิกซ์ จดทะเบียนจัดตั้งบริษัทตั้งแต่วันที่ 23 ส.ค.59 ทุนจดทะเบียน 4 ล้านบาท สำนักงานแห่งใหญ่ตั้งอยู่เลขที่ 43/84 หมู่ที่ 5 ตำบลราไวย์ อำเภอเมืองภูเก็ต จังหวัดภูเก็ต ประกอบกิจการรับจองทัวร์ ห้องพัก โรงแรม นำเที่ยว มี น.ส.วรลักษณ์ ฤกษ์ชัยกาล เป็นกรรมการบริษัท ผู้ถือหุ้นประกอบด้วย น.ส.วรลักษณ์ ฤกษ์ชัยกาล ถือหุ้นจำนวน 39,000 หุ้น สัดส่วน 97.50%, นางยินดี ฤกษ์ชัยกาล ถือหุ้น 500 หุ้น สัดส่วน 1.25% และนายจักรพันธ์ ฤกษ์ชัยกาล ถือหุ้น 500 หุ้น สัดส่วน 1.25% โดยในปี 59 ขาดทุน 13,114.79 บาท ปี 60 กำไร 252,422.13 บาท.
พาณิชย์ จับมือ ตร.ทท. กรมการท่องเที่ยว กรมสรรพากร ปปง. และหน่วยงานราชการในจังหวัดภูเก็ต ตรวจสอบเชิงลึก 2 บริษัทนำเที่ยวเหตุการณ์เรือล่ม เข้าข่ายเป็นนอมินีหรือไม่ ลั่นหากพบคนไทยช่วยเหลือ
เรือล่ม,ภูเก็ต,นอมินี,รมว.พาณิชย์,บริษัทนำเที่ยว,ข่าวทั่วไป